D'acord amb l'article 27 de la Llei 14/1986, de 25 d'abril, general de sanitat i la normativa dictada en el seu desplegament, a les administracions sanitàries, en l'àmbit de les seves competències, els correspon controlar la publicitat i la promoció comercial de productes, materials, substàncies o mètodes que apareixen en el mercat, al marge de les normatives sanitàries especials aplicables, i es presenten com a útils per al diagnòstic, prevenció o tractament de malalties o desenvolupaments fisiològics, modificació de l'estat físic o psicològic, restauració de funcions orgàniques, i altres preteses finalitats sanitàries perquè s'ajustin a criteris de veracitat quant al seu impacte en la salut i limitar els perjudicis que per la seva composició o utilització es puguin produir en la salut.
Aquests tipus de productes, activitats o serveis amb pretesa finalitat sanitària suposen en alguns casos un presumpte frau per a les persones que els consumeixen o recorren al seu ús; i la informació, divulgació i publicitat que se'n fa, amb aparença sanitària, terapèutica o preventiva no es correspon amb la realitat ni ha estat contrastada des d'un punt de vist tècnic o científic.
D'altra banda, en el Decret 151/2017, de 17 d'octubre, pel qual s'estableixen els requisits i les garanties tecnicosanitàries comunes dels centres i serveis sanitaris i els procediments per a la seva autorització i registre, es recullen les condicions per a la protecció adequada i efectiva dels drets dels pacients, l'exigència als centres i serveis sanitaris de l'efectiva i permanent disposició dels mitjans necessaris per desenvolupar, en condicions de seguretat i qualitat, les activitats sanitàries per a la realització de les quals estiguin autoritzats, així com la promoció de la millora contínua de la qualitat assistencial i de la protecció dels pacients per tal d'aconseguir uns nivells de qualitat i seguretat bàsics a tots els centres i serveis sanitaris, públics i privats, de Catalunya, sota la inspecció, la vigilància i el control de la direcció general competent en matèria de regulació sanitària.
Es constata un increment de l'oferta de nous procediments, tècniques i teràpies aplicables en l'àmbit de l'assistència sanitària i que no formen part de la medicina convencional, que si bé podrien afavorir l'alleujament dels símptomes de la malaltia i millorar la qualitat de vida durant el tractament convencional, també poden suposar, si s'utilitzen amb informació científicament no contrastada, interferències en el tractament convencional prescrit i riscos potencials per a la seguretat dels pacients tractats, i alguns poden, fins i tot, resultar perillosos per la salut.
La divulgació d'algunes d'aquestes teràpies complementàries pot generar confusió i falses expectatives a la ciutadania, i fins i tot interferir que els pacients puguin rebre tractaments adequats, indicats i eficaços, o propiciar l'abandonament del tractament mèdic convencional prescrit.
Per això, amb l'objectiu de garantir la protecció dels pacients i dels professionals sanitaris, s'ha palesat la conveniència de crear una estructura assessora de caràcter permanent, constituïda per professionals representants de diferents òrgans de l'Administració de la Generalitat de Catalunya amb competències en la matèria i de diferents col·legis professionals sanitaris al territori, que aglutini el coneixement científic i l'experiència en aquest camp i que pugui coadjuvar l'Administració sanitària catalana en la presa de decisions en matèria de teràpies complementàries, no consensuades científicament, en el marc del tractament del càncer i d'altres malalties greus, i específicament en l'avaluació de l'impacte d'activitats divulgatives d'aquestes teràpies, cada cop més freqüents i amb una major diversitat de formats.
L'objecte d'aquesta Ordre és crear la Comissió Assessora en Teràpies Complementàries en el Marc del Tractament del Càncer i d'Altres Malalties Greus, amb la finalitat exposada i regular-ne les funcions, la composició i el funcionament.
D'acord amb el que s'ha exposat, i fent ús de les facultats que em confereixen els articles 12 i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, un cop escoltades les corporacions i les entitats interessades i de conformitat amb el que estableix l'article 39.3 en relació amb el 40.1, ambdós de la Llei 13/2008, del 5 de novembre, de la presidència de la Generalitat i del Govern,
Es crea la Comissió Assessora en Teràpies Complementàries en el Marc del Tractament del Càncer i d'Altres Malalties Greus, que s'adscriu a la direcció general competent en matèria de regulació sanitària del departament competent en matèria de salut, com a òrgan tècnic d'assessorament i consulta en la presa de decisions en matèria de teràpies complementàries en el marc del tractament del càncer i d'altres malalties greus, amb la finalitat de garantir la seguretat dels pacients.
A l'efecte d'aquesta Ordre, s'entén per teràpies complementàries, els procediments, tècniques, productes o substàncies amb indicacions pretesament terapèutiques no consensuats i/o avalats per la comunitat científica que s'utilitzen tant conjuntament com alternativament amb la medicina convencional.
Corresponen a la Comissió Assessora en Teràpies Complementàries en el Marc del Tractament del Càncer i d'Altres Malalties Greus les funcions següents:
a) Identificar i contribuir a l'avaluació dels possibles danys que per a la salut de les persones poden comportar les teràpies complementàries, no consensuades científicament, en el marc del tractament del càncer i d'altres malalties greus i que siguin objecte d'activitats divulgatives, en forma de congressos, conferències, xerrades, activitats de propaganda, informació general, promoció comercial i publicitat, en qualsevol format, i anàlegs, així com proposar mesures d'actuació a les autoritats sanitàries competents adreçades a limitar els perjudicis a la salut.
b) Fer el seguiment dels esdeveniments públics que se celebrin en aquest àmbit.
c) Fer estudis i propostes al departament competent en matèria de salut sobre la matèria.
d) Totes aquelles altres funcions relacionades amb la seva finalitat que li siguin assignades expressament per la persona titular de la direcció general en matèria de regulació sanitària del departament competent en matèria de salut.
En l'exercici de les seves funcions, la Comissió Assessora incorporarà la perspectiva de gènere com a estratègia de treball.
3.1 La Comissió Assessora en Teràpies Complementàries en el Marc del Tractament del Càncer i d'Altres Malalties Greus es compon dels membres següents:
a) Un president o presidenta, que és la persona titular de la direcció general competent en matèria de regulació sanitària del departament competent en matèria de salut.
b) Un vicepresident o vicepresidenta, que és la persona titular de la sub-direcció general competent en matèria d'avaluació i inspecció sanitàries i farmacèutiques del departament competent en matèria de salut, i que substitueix el president o presidenta en cas d'absència, incapacitat, malaltia o per qualsevol altra causa justificada.
-Una persona en representació de l'òrgan, amb rang de servei, competent en matèria d'avaluació i inspecció d'assistència sanitària del departament competent en matèria de salut.
-Una persona en representació de la sub-direcció general competent en matèria d'ordenació i qualitat sanitàries i farmacèutiques del departament competent en matèria de salut.
-Una persona en representació de la direcció general competent en matèria de professionals de la salut.
-Una persona en representació de l'Assessoria Jurídica del departament competent en matèria de salut.
-Una persona en representació de l'Agència Catalana del Consum.
-Una persona en representació de l'Agència de Salut Pública de Catalunya.
-Una persona en representació de l'Agència de Qualitat i Avaluació Sanitàries de Catalunya.
-Una persona en representació del Consell de Col·legis de Metges de Catalunya.
-Una persona en representació del Consell de Col·legis Farmacèutics de Catalunya.
-Una persona en representació del Consell de Col·legis d'Infermeres i Infermers de Catalunya.
-Una persona en representació del Col·legi de Dietistes-Nutricionistes de Catalunya.
-Una persona en representació del Consell de l'Audiovisual de Catalunya.
-Una persona en representació del Comitè de Bioètica de Catalunya.
A aquestes vocalies permanents, s'hi afegirà una persona en representació de la societat científica o societats científiques que corresponguin, en funció de la malaltia o malalties per a les quals consti indicada una determinada teràpia complementària, les quals seran convocades per la presidència de la Comissió d'acord amb l'ordre del dia de temes a tractar previst per a cada sessió.
La persona o persones que siguin convocades en exercici d'aquesta representació assumiran la condició de vocals de ple dret.
La Secretaria de la Comissió Assessora l'assumirà una persona tècnica de la direcció general competent en matèria de regulació sanitària del departament competent en matèria de salut, la qual tindrà veu però no vot.
L'exercici de les funcions de Secretaria de la Comissió no suposa ni l'ocupació ni la creació de cap lloc de treball específic a aquests efectes.
La composició de la Comissió Assessora ha d'atendre al principi de representació paritària d'homes i dones, amb coneixements específics de salut i gènere d'algunes de les persones membres.
La presidència de la Comissió Assessora, quan ho cregui necessari, o a proposta raonada de qualsevol membre de la Comissió, pot convidar a una persona experta externa per a l'estudi de temes específics, amb veu i sense vot.
3.2 Les persones membres de la Comissió Assessora són nomenades per la persona titular de la Conselleria del departament competent en matèria de salut, per un període de tres anys renovables, llevat de les persones que exerceixen la representació en virtut del càrrec que ocupen.
Quan alguna de les persones membres no exhaureixi el termini del mandat, qui la substitueixi ocuparà el càrrec pel període restant.
Un cop finalitzat el període de nomenament, els membres de la Comissió Assessora continuaran exercint les funcions que els corresponen fins que es nomenin els nous membres.
3.3 Les entitats que, d'acord amb l'apartat 1, són representades a la Comissió Assessora han de trametre al departament competent en matèria de salut les propostes de membres per ser nomenats, amb identificació per a cada designació d'un o una membre titular i d'un o una membre suplent.
3.4 Les persones que siguin membres de la Comissió Assessora per raó del càrrec que ocupen poden delegar l'assistència, amb identificació d'un o una membre titular i d'un o una membre suplent.
En tot cas, aquesta designació s'ha de notificar a la Secretaria de la Comissió Assessora.
3.5 La Comissió Assessora pot constituir comissions de treball, sota la responsabilitat de la persona vocal que es designi amb aquesta finalitat, per analitzar, debatre i fer propostes dels temes expressament encomanats.
4.1 La Comissió Assessora es reuneix en sessió ordinària, a iniciativa de la presidència o de la meitat més un dels membres, en funció dels assumptes a tractar.
4.2 La Comissió Assessora es pot reunir de manera presencial o mitjançant videoconferència, multiconferència o d'altres mitjans de comunicació a distància, sempre que resti garantida la identificació dels assistents, la continuïtat de la comunicació en temps real, la possibilitat d'intervenir en les deliberacions i l'emissió del vot.
En cas de reunió a distància, s'entén que la reunió se celebra en el lloc on estigui ubicada la presidència.
La convocatòria s'ha de trametre als membres de la Comissió per mitjans electrònics i s'hi ha de fer constar l'ordre del dia, la documentació necessària per a la seva deliberació quan sigui possible, les condicions de celebració de la reunió, el sistema de connexió i, si escau, els llocs on estiguin disponibles els mitjans tècnics necessaris per assistir-hi i participar-hi.
4.3 Per al desenvolupament de les funcions que té encomanades, la Comissió Assessora compta amb el suport administratiu, tècnic i logístic de la direcció general competent en matèria de regulació sanitària del departament competent en matèria de salut, sense que sigui necessària la creació de cap lloc de treball a aquests efectes.
4.4 La Comissió Assessora ha d'aprovar el seu Reglament de funcionament intern, que ha d'ajustar-se a les previsions contingudes en aquesta Ordre i a les disposicions legals d'aplicació preferent, d'acord amb el que preveu l'article 13 de la Llei 26/2010, de 3 d'agost, de règim jurídic i de procediment de les administracions públiques de Catalunya.
En tot allò que no estigui previst, s'aplicarà supletòriament la normativa reguladora dels òrgans col·legiats de l'Administració de la Generalitat de Catalunya.
L'assistència a les sessions de la Comissió Assessora en Teràpies Complementàries en el Marc del Tractament del Càncer i d'Altres Malalties Greus no genera dret a percebre dietes ni indemnitzacions als seus membres.